E L Ő T E R J E S Z T É S

**Szombathely Megyei Jogú Város közgyűlése Oktatási és Szociális Bizottsága**

**2017. április 26-i ülésére**

**Javaslat a Szombathelyi Szolgáltatási Szakképzési Centrum Alapító okirata tervezett módosításának véleményezésére**

A nemzeti köznevelésről szóló 2011. évi CXC. törvény (továbbiakban Nkt.) 83.§ (3)–(4) bekezdései alapján a fenntartó a köznevelési intézmény átszervezésével összefüggő döntése vagy véleményének kialakítása előtt beszerzi „*a vagyonkezelésében levő ingatlan tulajdonos önkormányzatának”* véleményét.

Az Nkt. 4.§ 11. pontja rögzíti, hogy intézményátszervezésnek minősül minden olyan fenntartói döntés, amely az alapító okirat, szakmai alapdokumentum Nkt. 21.§ (3) bekezdése c)-j) pontjaiban felsoroltak bármelyikének módosulásával jár, kivéve az olyan vagyont érintő döntést, amely vagyon a feladatellátáshoz a továbbiakban nem szükséges.

Az Nkt. 21. § (3) bekezdése az alábbiakban határozza meg az alapító okirat (intézményi alapdokumentum) tartalmát:

(3) A köznevelési intézmény alapító okirata, szakmai alapdokumentuma tartalmazza

a) az alapító és a fenntartó nevét és székhelyét,

b) az intézmény – külön jogszabályban meghatározott – hivatalos nevét,

c) az intézmény típusát,

d) az intézmény feladatellátási helyét,

da) székhelyét,

db) tagintézményét,

dc) telephelyét,

e) alapfeladatának jogszabály szerinti megnevezését,

f) nevelési, oktatási feladatot ellátó feladatellátási helyenként felvehető maximális gyermek-, tanulólétszámot,

g) iskolatípusonként az évfolyamok számát,

h) alapfokú művészetoktatás esetén a művészeti ágak, azon belül a tanszakok megnevezését,

i) szakképzés esetén a szakmacsoportokat és az Országos Képzési Jegyzékben meghatározottak szerint a szakképesítés megnevezését és azonosító számát, szakgimnázium esetén az ágazatokat,

j) a feladatellátást szolgáló vagyont, továbbá a vagyon feletti rendelkezés vagy a vagyon használati jogát,

k) az önálló költségvetéssel rendelkező intézmény esetében a gazdálkodással összefüggő jogosítványokat.

A Szombathelyi Szolgáltatási Szakképzési Centrum azzal a kéréssel fordult Önkormányzatunkhoz, hogy az általa tervezett, alábbi alapító okirat módosításokat az Nkt. 83. §-a alapján Önkormányzatunk véleményezze:

|  |  |  |  |
| --- | --- | --- | --- |
| **Ssz.** | **Tagintézmény** | **A tervezett átszervezés** | **A tervezett átszervezés rövid, szöveges leírása, indoklása** |
| 1. | Szombathelyi Szolgáltatási SZC Kereskedelmi és Vendéglátó Szakgimnáziuma, Szakközépiskolája és Kollégiuma  | A tagintézmény kollégiuma intézményegységként jelenjen meg az Alapító okiratban. | A Szombathelyi Szolgáltatási SZC Kereskedelmi és Vendéglátó Szakgimnázuma, Szakközépiskolája és Kollégiuma egy 200 fő kapacitású kollégiumot működtet külön épületszárnyban. A feladat nagyságrendje és a korábbi szervezeti hagyományok egyaránt indokolják a kollégium intézményegységként történő kezelését. 2015-ben a vezetői megbízások körében az NSZFH jóváhagyta kollégiumvezető alkalmazását az igazgatóhelyettesek mellett. Az intézményegység létrehozása így többletköltséget nem jelent, de szakmailag célszerűbb megoldás születhet. A kollégium irányítása az iskolából nem látható el, a köznevelési feladat és a munkarend is eltérő. Az intézményegység létrehozása után a működés rendje nem változik, az intézményegység nevesítése inkább a jelenlegi működés célszerűbb meghatározását jelentené. |
| 2. | Szombathelyi Szolgáltatási SZC Oladi Szakgimnáziuma és Szakközépiskolája | Az iskolai könyvtár nyilvános könyvtári feladatokat is ellát. | Az Alapító okiratban meg kell jeleníteni, hogy a Szombathelyi Szolgáltatási SZC Oladi Szakgimnáziuma és Szakközépiskolája könyvtára nyilvános könyvtári feladatokat is ellát. Ez a KLIK által kiadott alapdokumentumában még szerepelt, a Szakképzési Centrum alapító okiratába viszont nem lett átemelve. Egy folyamatban lévő könyvtári ellenőrzés hívta fel a figyelmünket ennek rendezetlenségére. Előzmény: 2013. előtt az Oladi Szakképző egy ÁMK intézményegységeként működött. 2013-ban a KLIK-hez történő csatlakozással egyidejűleg közös igazgatású köznevelési intézménnyé alakult át, de a nyilvános könyvtári működés - kettős funkciójú könyvtárként - megmaradt. 2015-ben az intézményből kivált a szakképző iskola a korábbi művelődési ház épületével együtt, így a könyvtár a szakképzési centrum keretében működött az elmúlt másfél évben. |

Tájékoztatom a Tisztelt Bizottságot, hogy az előzőekben jelzett alapdokumentum módosításokat a Közgyűlésnek kell véleményeznie, ugyanis a Magyarország helyi önkormányzatairól szóló 2011. évi CLXXXIX. tv. 42. § 11. pontjának rendelkezése szerint az állásfoglalás intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti, a képviselő testület hatásköréből nem ruházható át.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. április „ ”**

 **/: Koczka Tibor :/**

**HATÁROZATI JAVASLAT**

**...../2017. ( IV.26 .) OSzB. számú határozat**

Szombathely Megyei Jogú Város Közgyűlésének Oktatási és Szociális Bizottsága a Szombathelyi Szolgáltatási Szakképzési Centrum által - Szombathely Megyei Jogú Város Önkormányzatát érintően - tervezett alapító okirat módosítások kapcsán javasolja a Közgyűlésnek, hogy a tervezett módosításokat az előterjesztés szerinti tartalommal támogassa.

**Felelősök:** Rettegi Attila, a Bizottság elnöke

 /A végrehajtás előkészítéséért:

 dr. Bencsics Enikő, az Egészségügyi és Közszolgálati Osztály vezetője/

**Határidő:** 2017. április havi Közgyűlés